На основу члана 138. Закона о спорту („Службени гласник Републике Србије", број 10/2016) и члана 37. Статута Града Ниша ("Службени лист Града Ниша", број 88/2008 и 143/2016),

Скупштина Града Ниша, на седници од . године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ О ОСТВАРИВАЊУ ПОТРЕБА И**

**ИНТЕРЕСА ГРАЂАНА У ОБЛАСТИ СПОРТА У ГРАДУ НИШУ**

Члан 1.

У Одлуци о остваривању потреба и интереса грађана у области спорта у Граду Нишу („Службени лист Града Ниша“, број 83/2012, 67/2013 и 115/2016), у члану 4. став 2. речи: „управa надлежна за послове спорта (у даљем тексту:Управа)“ замењују се речима: „секретаријат надлежан за послове спорта (у даљем тексту:Секретаријат“.

Члан 2.

У члану 10. став 1, члану 12. став 1. и став 7, члану 23. став 3, члану 24. став 1, члану 27. став 2, члану 28. став 1. и став 5, члану 29, члану 31. став 2, чану 32 став 1, члану 34. став 1. и став 2, члану 35. став 1. и став 2, члану 41, члану 42. став 2, члану 46. став 2. и став 3. и члану 53. реч: „Управа“ у одговарајућем падежу замењује се речју: „Секретаријат“ у одговарајућем падежу.

Члан 3.

Члан 18. мења се и гласи:

„Члан 18.

Носиоцу програма неће се одобрити програм у поступку доделе средстава, ако је:

1) био у конфликту интереса;

2) намерно или с крајњом непажњом лажно приказао податке тражене у обрасцима за подношење програма или ако је пропустио да да све потребне информације;

3) покушао да дође до поверљивих информација или да утиче на Комисију или Секретаријат, током евалуационог периода или неког претходног поступка доделе средстава.

Предлог да се програм не прихвати и не одобре средства, Комисија даје у случајевима да:

1) програм није довољно релевантан са становишта остваривања потреба и интереса грађана у области спорта и остваривања циљева утврђених Стратегијом развоја спорта;

2) финансијске и оперативне могућности носиоца програма нису довољне;

3) је програм добио мањи број бодова током техничко-финансијске процене (процена квалитета предлога програма) у односу на одабране предлоге програма;

4) резултати преговора нису имали позитиван исход, и

5) други програми су приоритетнији, у складу са чланом 13. став 2. ове одлуке.“

Члан 4.

У члану 19. став 4. мења се и гласи:

„За програме из члана 2. тачка 5). ове одлуке, који по ближим критеријумима из члана 15. став 1. ове одлуке остваре 60 и више бодова, средства из буџета Града се преносе у једнаким месечним ратама, за програме који остварe од 30 до 59 бодова, квартално, а за програме који остваре мање од 30 бодова, средства се преносе у складу са динамиком реализације програма.“

После става 4. додаје се нови став 5. који гласи:

„За одобрене програме из члана 2. тачка 8). ове одлуке средства из буџета Града се преносе у једнаким месечним ратама.“

Члан 5.

Члан 21. мења се и гласи:

„Члан 21.

У случају да се у истом спорту-спортској грани у истом рангу такмичења нађе више спортских организација из члана 2 тачке 5) и 8) ове одлуке, програми прве две спортске организације са највећим бројем укупно остварених бодова по ближим и посебним критеријумима из члана 15. став 1. и 2. ове одлуке и детаљније разрађеним и утврђеним Правилником, суфинансирају се са 100% средстава која остварују према броју остварених бодова, програм треће спортске организације суфинансираће се са 50% средстава која остварују према броју остварених бодова, програм четврте суфинансираће се са 40% средстава, пете са 30% средстава, и тако редом.“

Члан 6.

Члан 37. мења се и гласи:

„Члан 37.

Право на стипендирање средствима из буџета Града остварују и некатегорисани спортисти.

Некатегорисани спортиста, поред поред општих услова из члана 36. ове Одлуке, мора да испуњава и посебне услове и то:

1) да је репрезентативац у својој категорији, са наступом за националну селекцију, уколико се ради о спортисти спортских игара (екипни спортови);

2) да је на званичним првенствима или куповима Републике Србије у конкуренцији минимум 6 такмичара из 3 клуба у појединачном пласману или у конкуренцији 4 и више тима из 3 клуба у групним дисциплинама ( штафета, тимске трке и сл.) освојио једно од прва три места у првој категорији спортова, једно од прва два места у другој категорији спортова, или прво место у трећој или четвртој категорији спортова по категоризацији Спортског савеза Србије, уколико се ради о спортисти који се бави појединачним спортом;

3) да је освојио медаљу на међународним такмичењима: Медитеранске игре, Балканско првенство, EYOF, COMEN CUP, Европско првенство или Европски куп, Светско првенство или Светски куп, и

3) да је узраста од 15 до 21. године.“

Члан 7.

Члан 52а. мења се и гласи:

„Члан 52а.

Управни надзор над применом ове одлуке и градских прописа донетих на основу ове одлуке врши Секретаријат, а инспекцијски надзор, у складу са Законом, врши градски спортски инспектор.“

Члан 8.

Члан 54. мења се и гласи:

„Члан 54.

„Средства за остваривање потреба и интереса грађана у области спорта у Граду, у складу са овом одлуком, додељиваће се почев од 01.01.2019. године.“

Члан 9.

Овлашћује се Служба за послове Скупштине Града да сачини и објави пречишћен текст ове одлуке.

Члан 10.

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

СКУПШТИНА ГРАДА НИША

Председник

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

мр Раде Рајковић

О б р а з л о ж е њ е

Правни основ за доношење ове Одлуке садржан је у члану 138. став 2. Закона о спорту („Службени гласник Републике Србије", број 10/2016), којим је прописано да „Јединица локалне самоуправе преко надлежних органа уређује ближе услове, критеријуме и начин и поступак доделе средстава из буџета јединице локалне самоуправе, односно одобрење програма за задовољавање потреба грађана у области спорта на територији јединице локалне самоуправе и начин јавног објављивања података о предложеним програмима за финансирање, одобреним програмима и реализацији одобрених програма.“

Истим Законом, у члану 138. став 1. прописано је: „Одредбе овог закона и подзаконских аката донетих на основу овог закона које се односе на услове, критеријуме и начин одобрења програма и пројеката, односно финансирање делатности којима се остварује општи интерес у области спорта, закључење уговора, подношење извештаја, контролу реализације и обавезу враћања добијених средстава, сходно се примењују и на програме, односно делатности којима се задовољавају потребе грађана у области спорта у јединицама локалне самоуправе“.

Поступајући у складу са законском обавезом, Град Ниш је извршио усаглашавање својих важећих прописа у области спорта са поменутим Законом као и подзаконском регулативом, доношењем Одлуке о изменама и допунама Одлуке о остваривању потреба и интереса грађана у области спорта у Граду Нишу („Службени лист Града Ниша“, број 115/2016).

Овим изменама важеће одлуке врши се, пре свега, усаглашавање са Одлуком о Градској управи Града Ниша („Службени лист Града Ниша“, број 143/2016, 57/2017 и 138/2017). Наиме, цитираном Одлуком образована је јединствена Градска управа Града Ниша коју чине секретаријати и службе као организационе јединице, па су у овoj Одлуци извршене терминолошке измене назива организационе јединице, тј. уместо надлежне управе сада је наведен надлежни секретаријат.

Такође је акт усаглашен са иницијативом Комисије за оцену програма у области спорта којима се остварују потребе и интереси грађана у области спорта у Граду, која у свом раду и примењује ову Одлуку, па је на основу дуге праксе уочила како је учинити транспарентнијом, правичнијом и објективнијом.

Тако је у члану 18, који прописује случајеве када Комисија може програм да не прихвати и не одобри средства, додата нова тачка која предвиђа ову надлежност Комисије и у случају да су други програми приоритетнији, а у складу са чланом 13. став 2. ове одлуке. Ово из разлога што је последњих година евидентан пораст броја програма, у свим областима предвиђеним чланом 2. ове Одлуке, којима спортске организације аплицирају за буџетска средства, па Комисија приликом оцењивања програма мора да води рачуна и о њиховом приоритету.

Од Комисије је предложена и измена у члану 21. Одлуке. Наиме, у случају да се у истом спорту-спортској грани у истом рангу такмичења нађе више спортских организација из члана 2 тачке 5) и 8) ове одлуке, да се програми прве две спортске организације са највећим бројем укупно остварених бодова по ближим и посебним критеријумима из члана 15. став 1. и 2. ове одлуке и детаљније разрађеним и утврђеним Правилником, суфинансирају са 100% средстава која остварују према броју остварених бодова, програм треће спортске организације суфинансираће се са 50% средстава која остварују према броју остварених бодова, програм четврте суфинансираће се са 40% средстава, пете са 30% средстава, и тако редом. Досадашним прописом било је предвиђено, у истој ситуацији, односно у случају да се у истом спорту-спортској грани у истом рангу такмичења нађу три спортске организације, програми сваке од њих суфинансирају са 50% од средстава која би остварили према броју остварених бодова. То је у пракси доводило да двема спортским организацијама, са најбоље оствареним резултатима у такмичарској сезони, буду преполовљена средства за реализацију програма јер се у исти ранг по први пут пласирала трећа спортска организација која се по резултатима пласирала на крају табеле. Прописом који се предлаже исправља се неправичност уочена у пракси.

Изменама у члану 37.Одлуке врши се прецизирање услова за остваривање права талентованих спортиста на стипендију. Код појединачних спортова, спортиста је морао да освоји једно од прва три места у првој категорији спортова, једно од прва два места у другој категорији спортова, или прво место у трећој или четвртој категорији спортова по категоризацији Спортског савеза Србије на званичним првенствима или куповима Републике Србије у конкуренцији минимум 6 такмичара,а убудуће ће тих 6 такмичара морати да буду из 3 клуба у појединачном пласману или у конкуренцији 4 и више тима из 3 клуба у групним дисциплинама ( штафета, тимске трке и сл.). Предлог је проистекао из намере да се оцене резултати у стварној конкуренцији и кроз стипендирање омогући спортско усавршавање заиста перспективних младих спортиста. Друга измена овог члана тиче се услова који се односе на узраст талентованих спортиста. Уместо лимита од 20. година прописано је да право на стипендију остварује спортиста до 21.године, што одговара сениорском узрасту, како се не би елиминисали спортисти који у том узрасту постижу спортску зрелост и постижу најбоље резултате.

Одредба у важећој одлуци којом је прописано да надзор врши Управа, преко градског спортског инспектора, измењена је у смислу да управни надзор над применом Одлуке и градских прописа донетих на основу ове одлуке врши и даље Секретаријат, у складу са Одлуком о Градској управи Града Ниша, док ће инспекцијски надзор, у складу са Законом, вршити градски спортски инспектор, где год он организационо припадао у складу са цитираном Одлуком.

На основу изложеног, предлаже се доношење Одлуке о изменама и допунама Одлуке о остваривању потреба и интереса грађана у области спорта у Граду Нишу.

.

Секретар

Секретаријата за омладину и спорт

` Саша Шагрић